CELEX: 62018TN0616
Language: el
Date: 2018-10-15 00:00:00
Title: Υπόθεση T-616/18: Προσφυγή της 15ης Οκτωβρίου 2018 — Polskie Górnictwo Naftowe i Gazownictwo S.A. κατά Επιτροπής

7.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 4/31
            
         
      Προσφυγή της 15ης Οκτωβρίου 2018 — Polskie Górnictwo Naftowe i Gazownictwo S.A. κατά Επιτροπής
      (Υπόθεση T-616/18)
      (2019/C 4/42)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Polskie Górnictwo Naftowe i Gazownictwo S.A. (Βαρσοβία, Πολωνία) (εκπρόσωποι: E. Buczkowska και M. Trepka, δικηγόροι [radcy prawni])
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής, της 24ης Μαΐου 2018, σχετικά με τη διαδικασία του άρθρου 102 της Συνθήκης για τη Λειτουργία της Ευρωπαϊκής Ένωσης και του άρθρου 54 της Συμφωνίας για τον ΕΟΧ στην υπόθεση AT.39816 — Προμήθειες φυσικού αερίου από αγορές προηγούμενου σταδίου στην Κεντρική και Ανατολική Ευρώπη (1), με την οποία περαιώθηκε η εν λόγω διαδικασία δυνάμει του άρθρου 9 του κανονισμού (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 [ΕΚ] και 82 [ΕΚ] (2) καθιστώντας νομικά δεσμευτικές τις δεσμεύσεις της δημόσιας ανώνυμης εταιρίας Gazprom και της Gazprom Export LLC (στο εξής: Gazprom), της 15ης Μαρτίου 2018·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έξι λόγους.
      
                  1.
               
               
                  Με τον πρώτο λόγο προβάλλει ότι η Επιτροπή, με την απόφασή της, παρέβη προδήλως το άρθρο 9 του κανονισμού 1/2003 σε συνδυασμό με το άρθρο 102 ΣΛΕΕ και παραβίασε την αρχή της αναλογικότητας, διότι υπέπεσε σε πρόδηλη πλάνη εκτιμήσεως των συλλεγέντων αποδεικτικών στοιχείων και έκρινε ότι οι ανησυχίες που εξέφρασε η Επιτροπή κατά τη διάρκεια της διαδικασίας AT.39816 όσον αφορά την εξάρτηση εκ μέρους της Gazprom της παροχής φυσικού αερίου στην Πολωνία από την απόκτηση ελέγχου στις υποδομές φυσικού αερίου στην Πολωνία δεν είναι αιτιολογημένες και, λόγω της πλάνης αυτής, δέχθηκε τις δεσμεύσεις της Gazprom οι οποίες δεν αντιμετώπιζαν τις σχετικές ανησυχίες της.
               
            
                  2.
               
               
                  Με τον δεύτερο λόγο προβάλλει ότι η Επιτροπή, με την απόφασή της, παρέβη προδήλως το άρθρο 9 του κανονισμού 1/2003 σε συνδυασμό με το άρθρο 102 ΣΛΕΕ και παραβίασε την αρχή της αναλογικότητας, διότι δέχθηκε τις δεσμεύσεις της Gazprom όσον αφορά την εφαρμογή αθέμιτων και προδήλως υπέρμετρων τιμών, δεσμεύσεις οι οποίες δεν λαμβάνουν επαρκώς υπόψη τις ανησυχίες της Επιτροπής καθώς και την ουσία των αιτιάσεών της, δηλαδή την εφαρμογή εκ μέρους της δεσπόζουσας επιχειρήσεως προδήλως υπέρμετρων τιμών.
               
            
                  3.
               
               
                  Με τον τρίτο λόγο προβάλλει ότι η Επιτροπή, με την απόφασή της, παρέβη προδήλως το άρθρο 9 του κανονισμού 1/2003 σε συνδυασμό με το άρθρο 102 ΣΛΕΕ και παραβίασε την αρχή της αναλογικότητας, διότι δέχθηκε τις δεσμεύσεις της Gazprom όσον αφορά την εφαρμογή εδαφικών περιορισμών, δεσμεύσεις που δεν λαμβάνουν επαρκώς υπόψη τις ανησυχίες της Επιτροπής, έχουν επιλεκτικό χαρακτήρα και επαναλαμβάνουν δεσμεύσεις τις οποίες είχε ήδη αναλάβει η δεσπόζουσα επιχείρηση σε άλλες διαδικασίες, αλλά οι οποίες ουδόλως οδήγησαν σε αλλαγή της συμπεριφοράς της.
               
            
                  4.
               
               
                  Με τον τέταρτο λόγο προβάλλει ότι η Επιτροπή, με την απόφασή της, παρέβη προδήλως το άρθρο 7 ΣΛΕΕ σε συνδυασμό με το άρθρο 194, παράγραφος 1, ΣΛΕΕ, διότι εξέδωσε απόφαση αντίθετη προς τους σκοπούς που επιδιώκει η ενεργειακή πολιτική της Ευρωπαϊκής Ένωσης, χωρίς να λάβει υπόψη τις επιπτώσεις της στην ευρωπαϊκή αγορά προμήθειας φυσικού αερίου, μια απόφαση η οποία, ειδικότερα, ενισχύει περαιτέρω την απομόνωση και τη διατήρηση μη ανταγωνιστικών συνθηκών στις αγορές φυσικού αερίου της Κεντρικής και Ανατολικής Ευρώπης σε σχέση με τη Δυτική Ευρώπη, μολονότι σκοπός της πολιτικής αυτής είναι η ένταξη των αγορών αυτών και η διασφάλιση ίσων συνθηκών ανταγωνισμού σε όλες τις αγορές της Ένωσης.
               
            
                  5.
               
               
                  Με τον πέμπτο λόγο προβάλλει ότι η Επιτροπή, με την απόφασή της, παρέβη προδήλως το άρθρο 18, παράγραφος 1, ΣΛΕΕ και παραβίασε την αρχή της ισότητας, προβαίνοντας σε δυσμενή διάκριση μεταξύ των συμβαλλομένων της Gazprom που δραστηριοποιούνται στις αγορές των κρατών της Κεντρικής και Ανατολικής Ευρώπης, στους οποίους συγκαταλέγεται και η προσφεύγουσα, και των συμβαλλομένων της Gazprom που δραστηριοποιούνται στις αγορές των κρατών της Δυτικής Ευρώπης, μολονότι οι ως άνω δύο ομάδες συμβαλλομένων δραστηριοποιούνται στην ίδια αγορά προμήθειας φυσικού αερίου στην Ευρωπαϊκή Ένωση και, στο πλαίσιο αυτό, επωφελούνται των κανόνων του άρθρου 102 ΣΛΕΕ και του άρθρου 194, παράγραφος 1, ΣΛΕΕ καθώς και των κανόνων του παράγωγου δικαίου που έχουν θεσπιστεί βάσει των άρθρων αυτών.
               
            
                  6.
               
               
                  Με τον έκτο λόγο προβάλλει κατάχρηση εξουσίας και παράβαση ουσιώδους τύπου της διαδικασίας, διότι η Επιτροπή εξέδωσε απόφαση η οποία αντίκειται αντικειμενικώς προς τον σκοπό του άρθρου 9 του κανονισμού 1/2003 και διεξήγαγε τη διαδικασία AT.39816 ενεργώντας προδήλως καθ’ υπέρβαση των εξουσιών που της έχουν ανατεθεί.
               
            
         (1)  ΕΕ 2018, C 258, σ. 6.
      
         (2)  ΕΕ 2003, L 1, σ. 1.